Inwoners keelvol vir riool | News24
Inwoners keelvol vir riool
Marie Post (71), ’n weduwee van Roodepan, is Donderdag (17/05) agter ’n grag van rioolwater in haar erf in Parakietstraat vasgekeer nadat munisipale werkers ’n sloot moes grawe om rioolwater te herlei. Foto: Christiaan Cloete
’n Weduwee van Roodepan is Donderdag (17/05) in haar erf vasgekeer nadat werkers van die Sol Plaatje-munisipaliteit ’n tamaai grag voor haar huis moes grawe om rioolwater – wat onverpoosd uit ’n verstopte drein in die omgewing borrel – weg van inwoners se erwe te herlei.
Marie Post (71) van Parakietstraat in Roodepan het met die koerant se besoek aan die gebied vertel hoe haar kinders, onderskeidelik 11 en 20, Donderdagoggend oor die stinkende kanaal moes spring sodat hulle skool toe kan gaan.
“As daai kindjie van 11 jaar in hierdie gemors val, dan moet ek haar weer begrawe,” het Post vies gesê.
“En hoe moet hulle my lyk hier kom uitkry? Dan moet die undertakers nog oor dié gemors kom loop,” het Post gesê. Sy meen die probleem van riool wat uit die drein stroom kom al van verlede jaar af.
Volgens ’n inwoner wat anoniem wou bly, spruit die probleem uit ’n drein wat verstop is.
“Hulle het hierdie gat gegrawe om die riool van die erwe in die omgewing te herlei. Nou is die sloot vol en hulle kom nie om dit te dreineer nie.”
Volgens hom het die situasie glo tot ’n voorval gelei waar inwoners mekaar met grawe wou slaan.
Agness Taaibos, ’n buurvrou, sê die stank is so ondraaglik dat hulle in die aande sukkel om te eet. Sy beweer ook dat haar hond dood is nadat hy van die water gedrink het.
“Dit is mos nie reg nie! ’n Mens kan mos nie in so ’n plek bly nie,” sê sy.
Sello Matsie, ’n woordvoerder van die Sol Plaatje-munisipaliteit, het by navraag gesê die munisipaliteit is met ’n grootskaalse projek besig wat probleme van verstopte dreine sal oplos en sê die water sal met chloor behandel word.
Die klagtes volg nadat die munisipaliteit ’n projek van R31 miljoen begin het om rioolprobleme by die Gogapomp in Kimberley te herstel.
Die burgemeester het Donderdag met die bekendstelling van die projek gesê dat inwoners se probleme rakende verstopte dreine binnekort in die verlede sal kan agterlaat.
Daar is vroeër oor duisende liters onverwerkte rioolvuil berig wat uit die stukkende Goga-rioolpomp na die Galeshewe-dam en in die veld onder deur die R31-roete stroom.
Dié projek sal glo R31 miljoen kos en 18 maande neem om te voltooi.
Dit sluit die konstruksie van ’n 3,15 km rioolpypleiding van die Goga-rioolpomp tot by die Homevale-rioolaanleg in.